**ความเชื่อที่ผิดเรื่องมะเร็ง**

**รู้ทันมะเร็ง : ความเชื่อที่ผิดเรื่องมะเร็ง : นพ.วีรวุฒิ อิ่มสำราญ**

                     ในยุคของสังคมข้อมูลข่าวสารที่ไร้พรมแดนอย่างเช่นทุกวันนี้ การส่งต่อข้อมูลข่าวสารความรู้ต่างๆ เป็นไปอย่างรวดเร็ว โดยเฉพาะอย่างยิ่งสังคมออนไลน์โซเชียลเน็ตเวิร์กผ่านทางมือถือ ยิ่งทำให้ผู้บริโภคข่าวสารเข้าถึงข้อมูลด้านสุขภาพง่ายขึ้น มีทั้งที่เชื่อถือได้และข่าวโคมลอย ไม่เว้นแม้แต่ข้อมูลเรื่องโรคมะเร็งที่ยังมีความเชื่อที่ผิดที่ยังต้องคอยแจ้งเตือนกันให้ทราบเป็นระยะ จะขอไล่เรียงไปตามลำดับสุดยอดความเข้าใจผิดที่มักมีผู้ป่วยและญาติชอบถามไถ่กันเป็นประจำ

                     ความเชื่อที่ผิดอันดับที่หนึ่ง คือโรคมะเร็งเป็นแล้วรักษาไม่หาย อาจช่วยยื้อชีวิตอยู่ได้ แต่สุดท้ายต้องตายจากมะเร็งสถานเดียว ความเชื่อแบบเหมาโหลยกเข่งแบบนี้ ยังมีหลายคนเข้าใจผิด โดยส่วนใหญ่มักเป็นพวกผู้ป่วยที่กลัวการรักษาแผนปัจจุบัน ไม่ว่าจะเป็นการผ่าตัด การฉายแสง การให้ยาเคมีบำบัด ต้องขอเน้นย้ำว่า การรักษามะเร็งจะหายขาดหรือไม่นั้นขึ้นอยู่กับชนิดของมะเร็งและอวัยวะที่เป็นมะเร็ง และที่สำคัญที่สุดคือระยะของโรคมะเร็งเมื่อมาพบแพทย์ ต้องขอยืนยันว่ามะเร็งในระยะเริ่มต้นมีโอกาสหายขาดสูง ถ้าได้รับการรักษาตามมาตรฐานทันเวลา

                     อันดับที่สองของความเชื่อที่ผิดคือ ใครเป็นมะเร็งแล้วห้ามผ่าตัด เพราะผ่าตัดแล้วโรคมะเร็งจะแพร่กระจายลุกลามไปทั่วร่างกาย นี่ก็เป็นความเชื่อที่ผิดอีก จากคนที่อาจจะกลัวการผ่าตัดอย่างไม่มีเหตุมีผล หรืออาจมาจากการบอกเล่ากันปากต่อปากของผู้หวังดีแต่ประสงค์ร้ายที่รู้ไม่จริง ส่วนใหญ่ไปเห็นคนเป็นมะเร็งที่ได้รับการผ่าตัดมาแล้วร่างกายทรุดลง ก็เลยสรุปเอาเองว่าเป็นผลมาจากการผ่าตัด ทั้งๆ ที่โรคมะเร็งลุกลามไปเรียบร้อยแล้วตั้งแต่ก่อนผ่าตัด แต่อาจตรวจไม่พบในช่วงก่อนผ่าตัด เมื่อหมอผ่าตัดเข้าไปจึงพบว่ามะเร็งมีการกระจายไปเรียบร้อยแล้ว ซึ่งส่วนใหญ่เป็นก้อนมะเร็งเล็กๆ ที่ยากที่จะรู้ได้ก่อนผ่าตัด ต้องขอยืนยันอีกครั้งว่ามะเร็งที่ยังอยู่ในระยะที่โรคยังอยู่เฉพาะที่ การผ่าตัดเอาก้อนมะเร็งออกพร้อมหลอดเลือดที่มาเลี้ยง ต่อมน้ำเหลืองรวมถึงอวัยวะข้างเคียง เป็นแนวทางสำคัญในการกำจัดส่วนที่เป็นมะเร็งออกได้ทั้งหมด แล้วตามด้วยการฉายแสงหรือการให้ยาเคมีบำบัดเพื่อจัดการกวาดล้างเซลล์เล็กเซลล์น้อยที่อาจจะหลงเหลือตกค้างอยู่ให้สิ้นซาก

                     ปัจจุบันหมอผ่าตัดที่ได้รับการฝึกอบรมเป็นอย่างดี จะทำการผ่าตัดโดยพยายามหลีกเลี่ยงไม่ให้เกิดการแพร่กระจายของเซลล์มะเร็งในระหว่างผ่าตัดอยู่แล้ว อาจจะมีบางกรณีที่เซลล์มะเร็งมีการแพร่กระจายหลังการผ่าตัดด้วยเหตุผลอื่น ยกตัวอย่างเช่น ผู้ป่วยได้รับการผ่าตัดก้อนเนื้องอกออกแล้วมาทราบผลชิ้นเนื้อภายหลังว่าเป็นมะเร็ง แต่ผู้ป่วยไม่ได้รับการรักษาต่อเนื่อง ซึ่งอาจเกิดจากระยะเวลาการรอคอยการนัดหมายการรักษาที่ยาวนานเกิน หรืออาจเกิดจากการที่ผู้ป่วยไม่มาติดตามผลการรักษา ไม่มาฟังผลชิ้นเนื้อ ก็อาจเป็นสาเหตุหนึ่งที่ทำให้ในช่วงเวลานั้นเซลล์มะเร็งมีการแพร่กระจายไปยังอวัยวะอื่นได้

                     สองตัวอย่างนี้ก็แค่ออเดิฟเรียกน้ำย่อยที่พบได้บ่อย แต่ยังมีความเชื่อแบบผิดๆ เกี่ยวกับโรคมะเร็งอีกมาก เอาไว้โอกาสหน้ามาว่ากันต่อนะครับ